ଭୁବନେଶ୍ୱରରେ ନୂଆ ବର୍ଷ ଭୋଜିରେ ହତ୍ୟା ପଛରେ ସାମାନ୍ୟ ବଚସା ନା ସ୍ଥାନୀୟ ପତିଆରା ବିବାଦ ଥିଲା?- News18 odia\nଭୁବନେଶ୍ୱରରେ ନୂଆ ବର୍ଷ ଭୋଜିରେ ହତ୍ୟା ପଛରେ ସାମାନ୍ୟ ବଚସା ନା ସ୍ଥାନୀୟ ପତିଆରା ବିବାଦ ଥିଲା?\nNew Years Eve murder in Bhubaneswar puzzles people, puts police in dock | ରାତି ୧୦ଟା ପରଠାରୁ ଭୁବନେଶ୍ୱରରେ ଲାଗୁ ହୋଇଥିବା ନାଇଟ୍ କର୍ଫ୍ୟୁ ସମୟରେ ଦୁଇ ଗୋଷ୍ଠୀ କେମିତି ଭୋଜି କଲେ ଓ ଏୟାରଫିଲଡ୍ ଥାନା ପୋଲିସ ପାଟ୍ରୋଲିଂ ବେଳେ ଏହି ଭୋଜି ବିଷୟରେ କେମିତି ଜାଣିପାରିଲା ନାହିଁ ବୋଲି ପ୍ରଶ୍ନ କରିଛନ୍ତି ସ୍ଥାନୀୟ ଲୋକେ ।\n| January 02, 2022, 23:45 IST\nଭୁବନେଶ୍ୱରଃ ନୂଆ ବର୍ଷର ପ୍ରଥମ ଦିନରେ ରାଜଧାନୀ ଭୁବନେଶ୍ୱରରେ ହୋଇଥିବା ଏକ ହତ୍ୟାକାଣ୍ଡର କାରଣ ନୂଆ ବର୍ଷ ଉପଲକ୍ଷେ ଆୟୋଜିତ ହୋଇଥିବା ଏକ ଭୋଜିରେ ସାମାନ୍ୟ ବଚସା ବୋଲି ପୋଲିସର ପ୍ରାଥମିକ ତଦନ୍ତରୁ ଜଣାପଡ଼ିଛି । ଏୟାରଫିଲଡ୍ ଥାନା ଅଧୀନ ସୁନ୍ଦରପଦା ନୂଆସାହିରେ କିଛି ଦୁର୍ବୃତ୍ତ ଜଣେ ଯୁବକକୁ ସଙ୍ଘବଦ୍ଧ ଭାବେ ଆକ୍ରମଣ କରି ହତ୍ୟା କରିଥିଲେ ।\nହତ୍ୟାର ଶିକାର ଯୁବକ ସ୍ଥାନୀୟ ଅଞ୍ଚଳର ଦୀପକ ରାଉତରାୟ ଓରଫ ଦିପୁଙ୍କୁ (୩୪ ବର୍ଷ) ଶୁକ୍ରବାର ବିଳମ୍ବିତ ରାତିରେ ଘେରୁ ଡାକିନେଇ କୌଣସି ଧାରୁଆ ଅସ୍ତ୍ରରେ ହାଣି ହତ୍ୟା କରିଥିଲେ ଦୁର୍ବୃତ୍ତମାନେ । ହତ୍ୟାକରୀକୁ ଗିରଫ କରିବା ଦାବିରେ ସ୍ଥାନୀୟ ଲୋକେ ରାସ୍ତା ଅବରୋଧ କରିଥିଲେ । ଖବର ପାଇ ଶନିବାର ସକାଳେ ଏୟାରଫିଲଡ୍ ଥାନା ପୋଲିସ ପହଞ୍ଚି ମୃତ ଦେହକୁ ଜବତ କରିବା ସହ ବ୍ୟବଚ୍ଛେଦ ପାଇଁ କ୍ୟାପିଟାଲ ହସ୍ପିଟାଲକୁ ପଠାଇଥିଲା ।\nପ୍ରାଥମିକ ତଦନ୍ତ ଅନୁସାରେ ଦୁଇ ଗୋଷ୍ଠୀର ବିବାଦକୁ ନେଇ ହତ୍ୟାକାଣ୍ଡ ହୋଇଥିବା ପୋଲିସ ସନ୍ଦେହ କରୁଛି । ଦିପୁକୁ ହତ୍ୟା କରିଥିବା ଯୁବକମାନେ କପିଳେଶ୍ୱର ଅଞ୍ଚଳର ବୋଲି ସୂଚନା ମିଳିଛି । ରାତିରେ ଗୋଟିଏ ସ୍ଥାନରେ ଦୁଇ ଗୋଷ୍ଠୀ ଭୋଜି କରୁଥିବା ସମୟରେ ଦୁଇ ଗୋଷ୍ଠୀର କେତେକ ସଦସ୍ୟଙ୍କ ମଧ୍ୟରେ ବଚସା ହୋଇଥିଲା । ଏହା ହିଁ ପରେ ହତ୍ୟାର ରୂପ ନେଇଥିଲା ବୋଲି ପୋଲିସ ସନ୍ଦେହ କରୁଛି ।\nଭୁବନେଶ୍ୱର ଡି.ସି.ପି. ଉମା ଶଙ୍କର ଦାଶ (ଫାଇଲ ଫଟୋ)\n"ରାତିରେ ମୋ' ଭାଇ ତା' ସାଙ୍ଗମାନଙ୍କ ସହ ଭୋଜି କରିବାକୁ ଯାଇଥିଲେ । ରାତି ପ୍ରାୟ ସାଢ଼େ ୧୨ଟା ବେଳକୁ ଘରକୁ ଆସିଥିଲେ । କିଛି ସମୟ ପରେ କିଛି ଯୁବକ ଡାକିବାରୁ ଭାଇ ଘରୁ ବାହାରକୁ ଯାଇଥିଲେ । ସେ ଦୀର୍ଘ ସମୟ ପରେ ଘରକୁ ନ ଫେରିବାରୁ ଆମେ ଖୋଜାଖୋଜି କରିଥିଲୁ । ପରେ ପାଖ ଖେଳ ପଡି଼ଆରୁ ରକ୍ତ ଜୁଡୁବୁଡୁ ଅବସ୍ଥାରେ ଭାଇଙ୍କୁ ପଡି଼ଥିବା ଦେଖିଥିଲୁ । ଦୁର୍ବୃତ୍ତମାନେ ଭାଇଙ୍କୁ ଏକ ଧାରୁଆ ଅସ୍ତ୍ରରେ ଆକ୍ରମଣ କରି ହତ୍ୟା କରିଥିଲେ," କହିଛନ୍ତି ମୃତ ଦିପୁଙ୍କ ସାନ ଭାଇ ।\nହତ୍ୟାକାରୀମାନଙ୍କୁ ଗିରଫ କରିବା ଦାବି କରି ସୁନ୍ଦରପଦା-ଜଟଣୀ ରାସ୍ତାକୁ ଦୀର୍ଘ ସମୟ ଧରି ଅବରୋଧ କରିଥିଲେ ସ୍ଥାନୀୟ ଲୋକେ । ଉତ୍ୟକ୍ତ ଲୋକେ ନୂଆସାହିରେ ଥିବା ଏକ ଫାଷ୍ଟ୍ ଫୁଡ୍ ଦୋକାକୁ ପୋଡି଼ ଦେଇଥିଲେ । ମୃତକଙ୍କ ପରିବାରକୁ ୨୦ ଲକ୍ଷ ଟଙ୍କା କ୍ଷତି ପୂରଣ ଦେବା ସହ ହତ୍ୟାକାରୀକୁ ୨୪ ଘଣ୍ଟା ମଧ୍ୟରେ ଗିରଫ କରାଯାଉ ବୋଲି ଦାବି କରିଥିଲେ ସ୍ଥାନୀୟ ଲୋକେ । ପୋଲିସ ଉତ୍ୟକ୍ତ ଲୋକଙ୍କୁ ବୁଝାସୁଝା କରିବା ପରେ ସ୍ଥିତି ନିୟନ୍ତ୍ରଣକୁ ଆସିଥିଲା ।\nଦିପୁକୁ କିଏ ଓ କାହିଁକି ହତ୍ୟା କରିଛି ତାହା ଜଣାପଡି଼ ନାହିଁ । ହତ୍ୟାକାରୀମାନଙ୍କୁ ଧରିବା ପାଇଁ ପୋଲିସ ବିଭିନ ସ୍ଥାନରେ ଚଢ଼ାଉ କରୁଛି ।\n"ଆମେ ଏହି ଘଟଣାକୁ ଗୁରୁତ୍ୱର ସହ ନେଇଛୁ । ପୋଲିସ ଏବେ ବିଭିନ୍ନ ସ୍ଥାନରେ ଚଢ଼ାଉ କରୁଛି । ମୃତ ଦିପୁ ସହିତ ଯେଉଁମାନେ ଭୋଜି କରୁଥିଲେ ସେମାନଙ୍କୁ ମଧ୍ୟ ପୋଲିସ ପଚରାଉଚରା କରୁଛି । କାହିଁକି ଦିପୁକୁ ହତ୍ୟା କରାଗଲା ତାହା ଏବେ ସ୍ପଷ୍ଟ କହିହେବ ନାହିଁ । ଆମେ ଚେଷ୍ଟା କରୁଛୁ ଖୁବ୍ ଶୀଘ୍ର ହତ୍ୟାକରୀମାନଙ୍କୁ ଗିରଫ କରିବା ସହ ପୂରା ଘଟଣା ଉପରେ ପରଦା ହଟାଇବୁ," କହିଛନ୍ତି ଭୁବନେଶ୍ୱର ଡି.ସି.ପି. ଉମା ଶଙ୍କର ଦାଶ ।\nଜିରୋ ନାଇଟ୍ ବ୍ୟାନ୍ ହୋଇଥିବାରୁ ରାତି ୧୦ଟା ପରଠାରୁ ଭୁବନେଶ୍ୱରରେ ନାଇଟ୍ କର୍ଫ୍ୟୁ ଲାଗୁ ହୋଇଥିଲା । ପୋଲିସ ବିଭିନ୍ନ ସ୍ଥାନରେ ମୁତୟନ ହୋଇଥିଲେ । ହେଲେ ନାଇଟ୍ କର୍ଫ୍ୟୁ ସମୟରେ ଦୁଇ ଗୋଷ୍ଠୀ ଭୋଜି କରିବା ଘଟଣା ପ୍ରଶାସନର ସକ୍ରିୟତାକୁ ନେଇ ପ୍ରଶ୍ନ ଠିଆ କରାଇଛି । ଏୟାରଫିଲଡ୍ ଥାନା ପୋଲିସ ସେହି ଅଞ୍ଚଳରେ ଯଦି ପାଟ୍ରୋଲିଂ କରୁଥିଲା ତାହେଲେ ଏହି ଭୋଜି ବିଷୟରେ କେମିତି ଜାଣିପାରିଲା ନାହିଁ ବୋଲି ପ୍ରଶ୍ନ କରିଛନ୍ତି ସ୍ଥାନୀୟ ଲୋକେ । ହତ୍ୟା ପଛରେ ପୁରୁଣା ଶତ୍ରୁତା ନା ସ୍ଥାନୀୟ ପତିଆରା ବିବାଦ ଥିଲା ସେହି ପ୍ରଶ୍ନର ଉତ୍ତର ଖୋଜୁଛି କମିସନରେଟ୍ ପୋଲିସ ।
